
PARLAMENTUL ROMÂNIEI

CAMERA DEPUTAŢILOR

	Comisia pentru buget,

Finanțe și bănci
    
	                          Bucureşti, 10.06.2013

                          Nr. 22/255
                          PL-x 197/2013




  BIROULUI  PERMANENT 

                                                                    AL

CAMEREI  DEPUTAŢILOR

Vă înaintăm, alăturat, RAPORTUL asupra Proiectului de Lege privind ratificarea Acordului de împrumut (Proiectul de modernizare a Administrației Fiscale) între România și Banca Internațională pentru Reconstrucție și Dezvoltare, semnat la București, la 8 mai 2013, trimis spre dezbatere în fond, cu adresa nr. PL-x  197 din  10 iunie 2013, înregistrată sub nr. 22/255 din 10 iunie 2013, Camera Deputaţilor fiind prima Cameră sesizată. 
În raport cu obiectul şi conţinutul său, proiectul de lege face parte din categoria legilor ordinare.

PREŞEDINTE
        Gheorghe Dragomir

RAPORT 
asupra Proiectului de Lege privind ratificarea Acordului de împrumut (Proiectul de modernizare a Administrației Fiscale) între România și Banca Internațională pentru Reconstrucție și Dezvoltare, semnat la București, la 8 mai 2013
În conformitate cu prevederile art. 95 și 115 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond, în procedură de urgență, cu Proiectul de Lege privind ratificarea Acordului de împrumut (Proiectul de modernizare a Administrației Fiscale) între România și Banca Internațională pentru Reconstrucție și Dezvoltare, semnat la București, la 8 mai 2013, trimis cu adresa nr. PL-x 197 din 10 iunie 2013, înregistrat sub nr. 22/255 din 10 iunie 2013.
Conform prevederilor art. 75 alin. (1) din Constituţia României, republicată, şi ale art.92 alin. (9) din Regulamentul Camerei Deputaţilor, republicat, Camera Deputaţilor este prima Cameră sesizată.
Consiliul Legislativ, prin avizul nr. 389 din 14 mai 2013, a avizat favorabil proiectul de lege.
Proiectul de lege are ca obiect ratificarea Acordului de împrumut (Proiectul de modernizare a administraţiei fiscale) între România şi Banca Internaţională pentru Reconstrucţie şi Dezvoltare, semnat la Bucureşti, la 8 mai 2013.
Necesitatea implementării Proiectului de modernizare a administraţiei fiscale derivă atât din angajamentul ANAF de a reforma procesul de administrare fiscală, cât şi din recomandările formulate în perioada 2009-2012 de către misiunile Fondului Monetar Internaţional, Uniunii Europene şi Băncii Mondiale.
Acordul de împrumut între Romania şi BIRD, în valoare de 70 mil EUR, a fost semnat la Bucureşti, la data de 8 mai 2013.
Obiectivele de dezvoltare ale Proiectului sunt: (a) creşterea eficienţei şi eficacităţii în procesul de colectare a impozitelor şi contribuţiilor sociale; (b) îmbunătăţirea conformării fiscale, şi (c) reducerea poverii asupra contribuabililor pentru asigurarea conformării. El este structurat pe patru componente: dezvoltarea capacităţii instituţionale; creşterea eficienţei şi eficacităţii operaţionale; îmbunătăţirea serviciilor acordate contribuabililor; coordonarea şi managementul proiectului.
Proiectul se va derula pe o perioadă de cinci ani, începând cu anul 2013, şi va include îmbunătăţiri organizaţionale corespunzătoare, precum şi modificări ale infrastructurii informatice necesare pentru funcţionarea optimă a unui sistem informatic integrat de administrare a veniturilor.
Pe toată durata de implementare a Proiectului vor fi alocate anual sume de la bugetul de stat, prin bugetul ANAF, pentru finanţarea activităţilor convenite în cadrul acestuia, iar ANAF va raporta periodic MFP progresul fizic şi financiar al Proiectului.
Sumele trase din împrumut vor avea destinaţiile prevăzute în Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările ulterioare, respectiv finanţarea deficitului bugetului de stat şi refinanţarea datoriei publice guvernamentale.
ANAF este desemnată agenţie de implementare a proiectului, în această calitate revenindu-i întreaga autoritate şi responsabilitate în realizarea obiectivelor proiectului şi respectiv efectuarea cheltuielilor eligibile pe baza cărora se disponibilizează sumele din împrumut.
Împrumutul este acordat pe o perioadă de 12 de ani, din care 5 ani perioadă de graţie, la o dobândă egală cu dobânda: EURIBOR la 6 luni + o marjă fixă (pentru anul fiscal al Băncii, care se finalizează pe data de 30 iunie 2013 nivelul acesteia este de 0,45%). Datele de plată a dobânzii şi respectiv de rambursare a ratelor de capital sunt 1 aprilie şi 1 octombrie ale fiecărui an, prima rată de capital fiind rambursată începând cu data de 1 octombrie 2018, iar ultima pe 1 aprilie 2025.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege menţionat mai sus, în şedinţa din 10 iunie 2013.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri 32 deputaţi.
La dezbaterea acestei propuneri legislative a fost prezent, în calitate de invitat, domnul Gherghina Gheorghe – secretar de stat la Ministerul Finanţelor Publice.
În urma examinării proiectului de lege şi a opiniilor exprimate, membrii Comisiei au hotărât, cu unanimitate de voturi, să supună spre dezbaterea și adoptarea Plenului Camerei Deputaţilor, adoptarea proiectului de lege în forma prezentată de inițiator.                   
 În raport cu obiectul şi conţinutul său, proiectul de lege face parte din categoria legilor ordinare.
                       PREŞEDINTE                                                       SECRETAR                     

                Gheorghe DRAGOMIR                                       Mihai-Aurel DONŢU
Consilier parlamentar

